Interjút adott a Bild német napilapnak Orbán Viktor. A beszélgetés leirata a miniszterelnök honlapján olvasható.

Orbán elfogadhatatlannak nevezi, amit az osztrák szabadságpárti alkancellár, Heinz-Christian Strache mond a napokban nyilvánosságra került felvételen, és hozzáteszi, Strache ezzel elvesztette az emberek bizalmát.

A Bild kérdezi Orbánt arról is, hogy az Európai Néppárt felfüggesztette a Fidesz tagságát. Érdekes, hogy Orbán itt – a belpiacos szöveggel ellentétben – nem állítja, hogy ők maguk, önszántukból függesztették volna fel a tagságot. Viszont azt mondja, hogy ezt a skandináv és a Benelux-államok tagpártjai érték el, és "politikai hülyeség" volt az EP-választás előtt. Megismétli, hogy Manfred Weber csúcsjelöltségét ezért sem támogatja, és azért, mert gyenge vezető, aki "már nem konzervatív". A Néppártot ettől függetlenül politikai otthonának tekinti, ám nem zárja ki a szövetséget Matteo Salvini olasz belügyminiszterrel a választás után.

A sajtószabadság szűkülését firtató kérdésre Orbán Viktor azt válaszolja, hogy ezen a vádon Magyarországon "mindig jót nevetnek az emberek". Szerinte őt a média minden felületén élesen kritizálják, pedig vágyik arra, hogy egyszer "hátszele legyen a médiában". Felsorolja az ellenzéki orgánumokat, köztük a legnagyobb tévét (RTL Klub), a legnagyobb hírcsatornát (ATV), a legnagyobb napilapot (Népszava) és hetilapot (HVG), valamint a legnagyobb bulvárlapot, a Blikket.